|  |
| --- |
| Dokument oprettet 01. maj 2020  Sag 166839 – Dok. 486051 |

# En hverdag med stærke fællesskaber – DH’s indsats mod ensomhed

Med den politiske aftale af 24. april 2020 om initiativer for sårbare og udsatte grupper i forbindelse med COVID-19 er afsat 24,5 mio. kr. i 2020-2021 til Danske Handicaporganisationer. Midlerne skal bruges til at igangsætte opsøgende indsatser, herunder fx telefonisk eller personlig kontakt med bl.a. information om smitterisiko, sociale arrangementer, medlemsrettede aktiviteter m.v. med det formål at understøtte, at mennesker med handicap kan vende tilbage til hverdagen og fællesskabet.

## DH’s rolle

DH er ansvarlig for den samlede bevilling, herunder anvendelsen af de midler, der afsættes til indsatser i samarbejde med medlemsorganisationerne. Der er ikke tale om en pulje og DH har dermed ikke rollen som puljeadministrator. DH fungerer i stedet som overordnet projektleder for den samlede indsats.

Derudover vil DH være ansvarlig for en samlet kommunikationsindsats, hvor alle indsatser formildes både internt og eksternt. Det vil ske i samarbejde med de pågældende medlemsorganisationer. Kommunikationsindsatsen vil bl.a. ske gennem DH’s hjemmeside og sociale medier samt interne og eksterne arrangementer.

DH har ansvaret for afrapportering, regnskab og erfaringsopsamling. Derfor vil DH lave løbende opsamling og sikre, at indsatsernes resultater spilles ind til den nyoprettede vidensportal i Socialstyrelsen.

DH indgår gerne i udviklingen af indsatser i samarbejde med medlemsorganisationerne. Det forventes endvidere, at DH får en tættere tilknytning til de større projekter (fx i en følgegruppe eller lignende) end det normalt gælder i forbindelse bevillinger.

DH ønsker, at midlerne hurtigt og ubureaukratisk skal være med til at afbøde konsekvenserne af COVID-19 for mennesker med handicap, og at de gennem de konkrete indsatser i handicaporganisationerne kan være med til at styrke civilsamfundet på længere sigt.

## Overordnet budgetfordeling

**Bevillingen opdeles i fire overordnede budgetposter (der beskrives nærmere nedenfor):**

|  |  |
| --- | --- |
| a) Indsatser i medlemsorganisationerne | 21.000.000 kr. |
| b) Fælles projekt: Digitaliserede fælleskaber | 2.000.000 kr. |
| c) Erfaringsopsamling (kommunikation, involvering og relation til partnerskabet)  d) Administration og evaluering | 900.000 kr.  600.000 kr. |
| **Total** | **24.500.000 kr.** |

**a) Indsatser i medlemsorganisationerne**

Der afsættes en ramme på 21 mio. kr. til opsøgende indsatser i medlemsorganisationerne, der har til formål at understøtte, at mennesker med handicap kan vende tilbage til hverdagen og fællesskabet. Indsatserne skal være et samarbejde mellem DH og medlemsorganisationerne. De konkrete indsatser udvælges gennem en ansøgningsrunde og hvis der søges mere end de afsatte midler, vil en bevillingsgruppe, nedsat af DH’s forretningsudvalg, prioritere mellem de indkomne ansøgninger.

**Der kan ansøges om midler indenfor fire nedenstående temaer:**

1. Opsøgende indsatser og besøgsordninger: Der kan søges støtte til at gennemføre opsøgende indsatser (telefonisk, digitalt eller personligt) eller besøgsordninger målrettet mennesker med handicap eller kronisk sygdom, der pga. COVID-19 er isolerede og dermed risikere en længere periode i ensomhed.
2. Målrettet information og rådgivning: Der kan søges om støtte til at udarbejde og udbrede målrettet informationsmateriale (fx pjecer eller online-materiale, webinars m.m.) om smitterisiko og forholdsregler i forbindelse med at vende tilbage til hverdagen eller etablering/udvidelse af telefon- eller chatrådgivning.
3. Sociale arrangementer og aktiviteter for målgrupperne: Der kan søges om støtte til sociale arrangementer og aktiviteter i 2020-2021, der har som selvstændigt formål at sikre fællesskaber indenfor rammerne af nye forholdsregler i forhold til smitterisiko.
4. Nye mødeformer og digitale løsninger: Der kan søges om støtte til udvikling og implementering af nye digitale mødeformer eller teknologiske løsninger, der kan understøtte foreningerne og målgrupperne i en tryg og sikker tilbagevenden til hverdagen.

DH’s medlemsorganisationer kan søge om finansiering af indsatser, der falder inden for de angivne temaer og kan gennemføres i 2020-2021. Der kan søges til både store og små projekter og i udvælgelsen vil der blive lagt vægt på, at DH med midlerne kan gøre mest muligt for flest mulige mennesker med handicap. De medlemsorganisationer, der ikke allerede er tilgodeset i forbindelse med den politiske aftale eller andre COVID-19 hjælpepakker vil blive prioriteret først.

Yderligere information om ansøgningskrav og –proces vil fremgå af ansøgningsvejledningen.

**b) Fælles projekt: Digitaliserede fælleskaber**

Der afsættes 2 mio. kr. af den samlede bevilling til et fælles projekt blandt DH’s medlemsorganisationer, der har til formål at understøtte en fremtid i DH og medlemsorganisationerne, hvor fysiske møder og arrangementer skal erstattes eller suppleres med digitale mødeformer og mødefora. Dette gælder ikke mindst i lokalafdelingerne. Sammen med medlemsorganisationerne og med inddragelse af ekstern bistand afdækkes behovene og på baggrund heraf udarbejdes en projektbeskrivelse. DH vil udsende yderligere information om dette projekt, og projektet forventes at kunne gå i gang umiddelbart efter sommerferien.

**c) Erfaringsopsamling (kommunikation, involvering og relation til partnerskabet)**

Der afsættes 900.000 kr. til at opsamle og formidle medlemsorganisationernes erfaringer og sikre videndeling på tværs – også på længere sigt. DH vil som paraply lave en løbende opsamling, hvor alle indsatser formildes både internt og eksternt og spilles ind til den nyoprettede vidensportal i Socialstyrelsen. Det vil ske med involvering af både medlemsorganisationer og lokalafdelinger med henblik på at understøtte formålet om at mennesker med handicap kan vende tilbage til hverdagen og fællesskabet.

En del af dette arbejde skal ske i samarbejde med andre og med ekstern bistand, ligesom der under denne post reserveres midler, der skal sikre samspil med ”Partnerskabet på handicapområdet”, hvor DH er facilitator i samarbejde med SL.

**d) Projektadministration**

DH er ansvarlig for den samlede bevilling, herunder anvendelsen af de midler, der afsættes til indsatser i samarbejde med medlemsorganisationerne. Derfor afsættes 600.000 kr. af den samlede bevilling til projektadministration i DH omfattende projektledelse, regnskab samt løbende og endelig afrapportering til Socialstyrelsen.